**METEOROLOGISK INSTITUTTS SENIORKLUBB**

**Årsberetning 2018**

**Styret i 2018 har bestått av:**

Leder: Arnulf Heidegård

Sekretær: Haakon Melhuus

Kasserer: Knut A Iden

Styremedlem 1: Terje Agnæss

Styremedlem 2: Sissel Stavem

Varamedlem 1: Lillian M Svendsen

Varamedlem 2: Karl Benjaminsen

**Revisor:** Åse Moen Vidal

**Valgkomite:** Kåre Stavem og Brita Ullestad

**Medlemstall:**

Ved utgangen av 2018 besto Klubben av 69 medlemmer og 11 støttemedlemmer, totalt 80. Ved forrige årsskifte var det 70+9=79.

**Styremøter:**

Det ble i 2018 avholdt 4 styremøter; 23. jan., 10. april, 20. sept. og 30. okt.

**Medlemsmøter:**

Det ble avholdt 4 medlemsmøter i 2018: Årsmøte 28. febr., Vårmøte 3. mai, Høstmøte 10. okt. og Julemøte 5. des.

**Årsmøtet:** 20 personer møtte. Vanlige årsmøtesaker. 1. Årsberetning 2017. Godkjent. 2. Årsregnskap 2017. To kommentarer: Kontingenten til LOP er høy. Utgiftene til banken er høye, rentene lave. Styret vil se nærmere på dette. Ellers godkjent. 3. Valg 2018. Valgkomiteens forslag ble fremlagt og vedtatt med akklamasjon (se over). 4. Kontingent 2018. Årskontingenten økes fra kr. 250,- til kr. 300,- for medlemmer, beholdes uendret kr. 200,- for støttemedlemmer. Vedtatt. 5. Aktivitetsplan 2018. Fremlagt, drøftet og vedtatt. 6. LOP. Lederen orienterte. Se også sak 2 over. Styret vil legge frem forslag til enkelte vedtektsendringer på neste årsmøte. – Årsmøtet ble avsluttet med mat og drikke, kaffe og kaker, samt hyggelig samvær. Takk til Else Marie Kristiansen for uunnværlig hjelp ved alle møtene og til Met. inst. for lån av kantinen.

**Vårmøtet:** 44 møtte. I lederens fravær ønsket sekretæren alle velkommen. Ordet ble så gitt til forsker Øyvind Nordli som redegjorde for den 200 år lange temperaturserien som eksisterer for Oslo. Han fortalte om nåværende klima sammenlignet med tidligere, perioder med særlig kalde og spesielt milde vintre, temperaturtrender relatert til global oppvarming mm. To norske pionerer på området ble omtalt, prof. Jens Esmark og Christopher Hansteen. Til slutt ble det anledning til noen spørsmål. Sekretæren takket for det meget interessante foredraget og overleverte vin. Etterpå ble det servert spekemat med tilbehør, kaffe og kaker. Sekretæren orienterte om en planlagt fellestur til Kiel over sommeren.

**Høstmøtet:** Lederen ønsket de 35 som hadde funnet veien til kantinen på Met. inst., hjertelig velkommen. Forsker Jostein Mamen var invitert. Sommeren 2018, var den virkelig så ekstrem og spesiell? Han gjennomgikk på en klar, morsom og oversiktlig måte hvordan været i sommerhalvåret 2018 hadde utviklet seg. Det ble sammenlignet med et tidligere spesielt år, sommeren 1947 og Blindern ble brukt som referanse. Mye var likt, men det var også store forskjeller. I 1947 var det august som var rekordartet varm og tørr (bare 0,2 mm nedbør!), mens det i 2018 var juli. En morsom detalj, som viser at man skal være forsiktig med å utrope en vinner før man har studert tallene: Sammenligner man perioden mai-september 1947 og 2018, viser det seg at døgnmiddeltemperaturen og gjennomsnitts maksimumstemperatur ble nøyaktig like de to årene, hhv 17,0 og 22,9 gr.! Jostein krydret også foredraget med en del morsomme kommentarer og historiske avisutklipp fra 1947. Etterpå var det reker med tilbehør, kaffe og kake. En flott kveld!

**Julemøtet:** Hele 48 personer stilte på årets julemøte. Formannen ønsket alle velkommen med gløgg. Og i år hadde styret, med velvillig og god hjelp fra Driftsavdelingen ved Kjetil Dahl, maktet det utrolige, nemlig å fremskaffe et nydelig pyntet og lysende juletre i kantinen. Lys på bordene ble det imidlertid magert med, da det viste seg at batteriene var gått i alle lysene, unntatt ett! Men etter hvert kom alskens julemat og drikke på bordet, stemningen steg og lydnivået likeså. Et par-tre julesanger ble fremført i plenum med inspirert gitarakkompagnement av Lars Petter Røed. Et vellykket og hyggelig julemøte ble avsluttet med kaffe og kaker.

**Turer:**

Fra mandag 17. til onsdag 19. september dro 25 medlemmer t/r Oslo-Kiel med M/S Color Magic. I et rolig og flott vær, nesten sommerlig, ble det en minnerik tur, med lange opphold på dekk, nydelig mat og drikke i restauranten med middag på nedtur og buffet på opptur – og frokost selvsagt. Om kveldene bl a forrykende show med dans og musikk i skipets «teatersal». Under oppholdet i Kiel var det frigang, noen vandret rundt i byen, andre ble om bord. Været og turen under ett var særs vellykket!

Styret i Meteorologisk institutts seniorklubb 2018

Arnulf Heidegård Haakon Melhuus Knut A Iden Terje Agnæss Sissel Stavem

Lillian M Svendsen Karl Benjaminsen